Document ID: 32015R0210

KOMISIJOS REGLAMENTAS (ES) 2015/210
2015 m. vasario 10 d.
kuriuo iš dalies keičiami Europos Parlamento ir Tarybos reglamento (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos II ir III priedai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. sausio 15 d. Europos Parlamento ir Tarybos reglamentą (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos (1), ypač į jo 26 straipsnį,
kadangi:
(1)
spiritinis gėrimas, pagamintas dygiąsias slyvas (Prunus spinosa) maceruojant žemės ūkio kilmės etilo alkoholyje, tradiciškai gaminamas Ispanijoje ir Ispanijos vartotojų gerai žinomas kaip „Pacharán“. „Pacharán“ nėra nustatyta spiritinių gėrimų kategorija, todėl, siekiant ne Ispanijos vartotojams perduoti aiškią informaciją ir atspindėti ekonominius bei rinkos pokyčius, į Reglamento (EB) Nr. 110/2008 II priedą turėtų būti įtraukta nauja kategorija „Dygiųjų slyvų aromato spiritinis gėrimas arba Pacharán“. Siekiant apsaugoti vartotojus ir ekonominius gamintojų interesus, naujosios kategorijos techninės specifikacijos turėtų būti pagrįstos esamos kokybės įvertinimu ir Sąjungos rinkoje naudojamais gamybos parametrais;
(2)
atsižvelgiant į gerą „Pacharán“ vardą, kurį vartotojai nedvejodami sieja su Ispanija, jau anksčiau pripažinta, kad pavadinimas „Pacharán“ gali būti vartojamas kaip prekinis pavadinimas tik tuomet, kai produktas pagamintas Ispanijoje. Kai produktas pagamintas ne Ispanijoje, pavadinimas „Pacharán“ gali būti vartojamas tik kartu su prekiniu pavadinimu „Dygiųjų slyvų aromato spiritinis gėrimas“, nurodant šalį, kurioje jis pagamintas;
(3)
geografinė nuoroda „Pacharán navarro“, įregistruota Reglamento (EB) Nr. 110/2008 III priedo skiltyje „Kiti spiritiniai gėrimai“, turėtų būti perkelta į to paties priedo kategoriją „Dygiųjų slyvų aromato spiritinis gėrimas arba Pacharán“;
(4)
todėl Reglamentas (EB) Nr. 110/2008 turėtų būti atitinkamai iš dalies pakeistas;
(5)
šiame reglamente numatytos priemonės atitinka Spiritinių gėrimų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 110/2008 II ir III priedai iš dalies keičiami taip:
1)
II priede po 37 punkto „Sloe gin“ įterpiamas 37a punktas:
„37a.
Dygiųjų slyvų aromato spiritinis gėrimas arba Pacharán
Dygiųjų slyvų aromato spiritinis gėrimas arba Pacharán yra spiritinis gėrimas:
a)
kuriame vyrauja dygiųjų slyvų skonis ir kuris gaunamas dygiąsias slyvas (Prunus spinosa) maceruojant žemės ūkio kilmės etilo alkoholyje ir pridedant natūralaus anyžiaus ekstrakto ir (arba) anyžiaus distiliato;
b)
kurio minimali alkoholio koncentracija, išreikšta tūrio procentais, yra 25 %;
c)
kurį gaminant litrui galutinio produkto sunaudota ne mažiau kaip 125 gramai dygiųjų slyvų vaisių;
d)
kuriame invertuotu cukrumi išreikšto cukraus kiekis yra 80-250 gramų cukraus litre galutinio produkto;
e)
kuris savo organoleptines savybes, spalvą ir skonį įgauna tik dėl naudojamų vaisių ir anyžių.
Pavadinimas „Pacharán“ gali būti vartojamas kaip prekinis pavadinimas tik tuomet, kai produktas pagamintas Ispanijoje. Kai produktas pagamintas ne Ispanijoje, pavadinimas „Pacharán“ gali būti vartojamas tik kartu su prekiniu pavadinimu „Dygiųjų slyvų aromato spiritinis gėrimas“, toliau įrašant „pagaminta …“ ir pateikiant valstybės narės arba trečiosios šalies, kurioje produktas pagamintas, pavadinimą.“
2)
III priedas iš dalies keičiamas taip:
a)
iš produktų kategorijos „Kiti spiritiniai gėrimai“ išbraukiami šie įrašai:
„Pacharán navarro
Ispanija
Pacharán
Ispanija“
b)
po 34 produktų kategorijos įterpiamas šis įrašas:
„37a.
Dygiųjų slyvų aromato spiritinis gėrimas arba Pacharán
Pacharán navarro
Ispanija“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
„Dygiųjų slyvų aromato spiritinis gėrimas arba Pacharán“ kategorijai priskirtini spiritiniai gėrimai, kurie nėra paženklinti etiketėmis pagal Reglamentą (EB) Nr. 110/2008, gali būti toliau tiekiami rinkai, kol pasibaigs jų atsargos.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. vasario 10 d.

Labels: 3
17
18